FI Euroopan unionin virallinen lehti CE 78/373

(2004/C 78 E/0395)

KIRJALLINEN KYSYMYS E-1543/03

esittäjä(t): Proinsias De Rossa (PSE) komissiolle

(7. toukokuuta 2003)

Aihe: Kuolemanrangaistuksen täytäntöönpanoon ja kidutukseen käytettävien tuotteiden valmistus

Kuolemanrangaistuksen täytäntöönpanoon ja kidutukseen käytettävien tiettyjen laitteiden ja tuotteiden kauppaa koskevan neuvoston asetusehdotuksen (1) liitteessä I määrätään vientikielto sellaisille laitteille ja tuotteille, joita ei voida käyttää muuhun tarkoitukseen kuin kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rangaistukseen. Kuinka paljon tällaisia laitteita ja tuotteita valmistetaan EU:n jäsenvaltioissa, missä niitä valmistetaan ja kenen toimesta?

Chris Pattenin komission puolesta antama

yhteinen vastaus

kirjallisiin kysymyksiin E-1540/03, E-1541/03, E-1542/03 ja E-1543/03

(13. kesäkuuta 2003)

Komissio on esittänyt yhteisölle ehdotuksen (1) tiettyjen sellaisten laitteiden ja tuotteiden kaupan rajoittamisesta, joita voi käyttää kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rangaistukseen. Tällä aloitteella vastataan parlamentin ja neuvoston esittämiin toimintapyyntöihin.

Ehdotuksessa näkyy, kuinka voimakkaasti unioni vastustaa kuolemanrangaistuksen käyttöä sekä kiduksen ja muiden julmien, epäinhimillisten tai halventavien kohtelujen tai rangaistusten käyttöä. Unioni hyväksyi politiikan suuntaviivat vuosina 1998 ja 2001. Lisäksi unioni on kannattanut näitä asioita koskevia kansainvälisiä yleissopimuksia, sopimuksia ja mekanismeja. Lisäksi ehdotuksella vastataan Yhdistyneiden Kansakuntien ihmisoikeustoimikunnan (myös tämän vuoden 59. istunnossa) hyväksymiin kidutusta koskeviin päätöslauselmiin, joissa muun muassa kehotetaan YK:n jäsenvaltioita ryhtymään toimiin, mukaan lukien lainsäädännöllisiin toimiin, kidutukseen tai muuhun julmaan, epäinhimilliseen tai halventavaan kohteluun suunniteltujen laitteiden viennin estämiseksi ja kieltämiseksi. YK:n kidutusasioiden erityistarkkailija Theo van Boven painotti komission ehdotusta hiljattain laatimassaan tätä asiaa koskevassa raportissa.

Kesäkuussa 2000 julkaistussa ihmismassojen hallinnan teknologioita koskevassa parlamentin suorittamassa tutkimuksessa esitettiin tietoja joidenkin edellä mainitun ehdotuksen liitteissä mainittujen laitteiden ja tuotteiden tuotannosta ja kaupasta.

Suhteista kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä annetuissa unionin politiikan suuntaviivoissa todetaan, että olisi myös ryhdyttävä toimenpiteisiin kyseisten laitteiden käytön ja tuotannon estämiseksi. Toisin kuin kaupparajoitukset, tällaiset toimenpiteet eivät kuitenkaan kuulu EY:n perustamissopimuksen 133 artiklan mukaiseen yhteisön yksinomaiseen toimivaltaan. Tällä hetkellä komissio katsoo, että toissijaisuusperiaatteen huomioon ottaen jäsenvaltioiden olisi toteutettava kyseisten laitteiden käytön ja tuotannon estämiseen tähtäävät toimenpiteet.

Tiettyjen aseiden ja puolustustarvikkeiden tuontitullien suspendoimisesta 21 päivänä tammikuuta annetun 2003 neuvoston asetuksen (EY) N:o 150/2003 mukaisesti tuontitullit suspendoidaan, jos kyseiset laitteet ovat jäsenvaltion asevoimien omassa tai jäsenvaltion asevoimien nimissä tapahtuvassa käytössä. Asetusehdotuksen liitteessä I luetelluilla joillakin välineillä ja tuotteilla, kuten sähkövöillä ja henkilöiden teloittamiseen suunnitelluilla tai siihen tarkoitukseen muunnetuilla automaattisilla ruiskutusjärjestelmillä, on asetuksen (EY) N:o 150/2003 liitteissä esitetyn nimikkeistön mukainen CN-koodi. Komission ehdotus kuitenkin osoittaa, että liitteessä I mainittujen välineiden, joita ei itse asiassa voi käyttää muuhun kuin kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rangaistukseen, käyttö ei ole unionin politiikan ja asianmukaisten kansainvälisten oikeudellisten välineiden mukaista ja että niiden käyttö on siten laitonta. Lisäksi asiakirjassa KOM(2002) 770 ehdotetun asetuksen hyväksymisen myötä kyseisten materiaalien tuontitullien suspendointia ei enää sovelleta, koska niiden maahantuonnista tulee laitonta.

(1) KOM(2002) 770.